વાત માંડીને કરીએ તો ક્વોરીનો સૌથી વધુ ભોગ સુખપુર બન્યું છે. પ૦૦ માણસોની વસતી ધરાવતું આ ગામ ચારેબાજુ ૩૦ જેટલી ક્વોરીઓથી ઘેરાયેલું છે. ગામમાં ૮૦ જેટલાં મકાન છે અને તમામ કાચાં-પાકાં મકાન ક્વોરીમાં થઈ રહેલા ઊંચી તીવ્રતાવાળા વિસ્ફોટનો ભોગ બન્યાં છે. દરેક મકાનમાં કરોળિયાનાં જાળાં જેવી ઝીણી તિરાડો પડી ગઈ છે. નવાં બનેલાં મકાનો પણ તેમાંથી બાકાત નથી. દિવસે દિવસે આ તિરાડો મોટી થઈ રહી છે. તીવ્ર વિસ્ફોટના કારણે દરરોજ ભૂકંપ જેવા આંચકા ગામલોકો અનુભવી રહ્યા છે અને ઘરમાં પડેલી તિરાડોને કારણે ભયના ઓથાર હેઠળ જીવી રહ્યાં છે.